Broj: 711-I-1840-M-328/22-02-17

Zagreb, 15. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Joška Vukovića, direktora trgovačkog društva Čempresi d.o.o.,** za davanjem mišljenja Povjerenstva,na 180. sjednici održanoj dana 15. srpnja 2022.g. daje sljedeće

**MIŠLJENJE**

**Temeljem članka 2. ZSSI/21-a u svezu s člankom 9. ZSSI/21-a upućuje se obveznika Joška Vukovića, direktora trgovačkog društva Čempresi d.o.o, da o potrebi njegova obavljanja drugih poslova u istom trgovačkom društvu te s tim u vezi sklapanja aneksa ugovora o radu ne bi smio odlučivati sam, već bi odluku o tome trebao donijeti Nadzorni odbor navedenog trgovačkog društva.**

Obrazloženje

Zahtjev za davanjem mišljenja Povjerenstva podnio je obveznik Joško Vuković, direktor trgovačkog društva Čempresi d.o.o. U Povjerenstvu zahtjev je zaprimljen 14. srpnja 2022. pod poslovnim brojem 711-U-6757-M-328/22-01-3, povodom kojeg se vodi predmet broj M-328/22.

Člankom 3. stavkom 1. podstavkom 40. propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI/21-a. Stoga je i obveznik Joško Vuković povodom obnašanja dužnosti direktora trgovačkog društva Čempresi d.o.o., koje je u 100%-om vlasništvu Grada Šibenika, dužan pridržavati se odredbi ZSSI/21-a.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da mu je Povjerenstvo dalo mišljenje na 162. sjednici prema kojem pod istovjetnim uvjetima, kao i ostali zaposlenici trgovačkog društva Čempresi d.o.o., ima pravo na primitke dodatnih naknada (regres, božićnica, uskrsnica), ukoliko u navedenom trgovačkom društvu uz poslove direktora obavlja druge poslove te je njihovo obavljanje uređeno aneksom ugovora o radu.

S tim u vezi, obveznik traži mišljenje Povjerenstva s kim bi u svojstvu zaposlenika trebao sklopiti navedeni aneks ugovora o radu, s obzirom da Skupština trgovačkog društva nije nadležna za sklapanje pravnih akata koji reguliraju radno - pravni status zaposlenika, što je u nadležnosti direktora člana –Uprave, te da Skupština isključivo sa direktorom društva sklapa ugovor o radu ili aneks ugovora o radu.

Također navodi da za ove poslove nije moguće sklopiti ugovor s direktorom, te da ne postoji zamjenik direktora ili drugi član Uprave društva, slijedom čega smatra da bi Nadzorni odbor društva mogao izdati suglasnost ili sklopiti aneks za obavljanje dodatnih poslova.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa, dok je stavkom 2. istog članka Zakona propisano da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Međutim, iako je obveznik kao direktor trgovačkog društva Čempresi d.o.o. ovlašten donositi odluke vezane za radno-pravni zaposlenika društva, ne bi mogao odlučivati o svojem angažmanu te potpisati predmetni aneks ugovora o radu temeljem kojeg bi mogao obavljati druge poslove u trgovačkom društvu, jer bi se na taj način našao u stvarnom sukobu interesu, potpisujući ga, s jedne strane, kao direktor društva, te s druge strane, kao radnik.

Stoga bi u ovoj situaciji obveznik trebao Nadzornom odboru trgovačkog društva, koji ima nadzornu ulogu u odnosu na direktora društva, deklarirati okolnost da povremeno obavlja druge poslove u društvu navođenjem vrste poslova te okolnosti zašto ih on osobno obavlja, nakon čega bi Nadzorni odbor trebao razmotriti opravdanost njihova obavljanja i eventualno o tome sklopiti aneks ugovora o radu u kojem bi ti poslovi bili opisani.

Ukoliko Nadzorni odbor ocijeni opravdanim da navedene druge poslove u trgovačkom društvu obavlja obveznik, potpisat će s njime aneks ugovora o radu kojim će biti uređeno njihovo obavljanje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Joško Vuković, elektroničkom dostavom
2. Objava na internetskoj stranici Povjerenstva
3. Pismohrana